Narai Pizzeria แบรนด์พิซซ่ารายแรกของเมืองไทย สาขาแรกอยู่ที่โรงแรมนารายณ์ ย่านสีลม จุดเริ่มต้นคือเน้นเมนูสไตล์อิตาเลี่ยนทั้งหมด ต่อมาได้ขยายแบรนด์ลูกออกมาอีก 2 แบรนด์คือ Kansai ร้านอาหารสไตล์ญี่ปุ่นและ Toast 2u ร้านขนม เพื่อตอบสนองความต้องการที่หลากหลายของผู้บริโภค และต่อมาได้มีการปรับเปลี่ยนการให้บริการในรูปแบบของบุฟเฟ่ต์ในไลน์อาหารอิตาเลี่ยน เป็นรูปแบบของอาหารนานาชาติ โดยรวมหลากหลายเมนูอาหารไว้ด้วยกัน อาทิ อาหารไทย จีน อิตาเลี่ยน ญี่ปุ่น พร้อมเครื่องดื่มและของหวานด้วยราคาประหยัดเพียง 199 ++ อิ่มอร่อยไม่อั้น 90 นาทีเต็ม ตอบโจทย์สำหรับผู้ที่ชื่นชอบการทานอาหารที่หลากหลาย 

นารายณ์พิซเซอเรีย ตั้งอยู่ชั้น 2 ของห้างยูเนี่ยนมอลล์ ขึ้นบันไดเลื่อนฝั่งแรกจะเจอร้านเลย หาไม่ยาก โดยจะแบ่งออกเป็น 2 ส่วน คือ ส่วนของนารายณ์พิซซ่าและคันไซ บรรยากาศสำหรับสาขานี้เหมือนกับสาขาอื่นทุกอย่าง การจัดวางอาหารไว้ตรงกลางของร้าน ทำให้ง่ายและสะดวกต่อการตักอาหาร แม้ว่าจะนั่งส่วนในสุดของร้าน ก็ยังถือว่าสะดวกค่ะ ไลน์อาหารออกเป็นหมวดหมู่ดังนี้ 

-ไลน์พิซซ่า ทางร้านจะทำพิซซ่าทั้งหมดด้วยกัน 5 หน้า โดยจะทำการสลับสับเปลี่ยนเอาออกมาวางค่ะ พอใกล้หมดพนักงานจะนำมาเติมทันที ไม่ปล่อยให้ว่างเลยค่ะ ทำกันสดใหม่ เสิร์ฟกันร้อนๆจากเตา ส่วนรสชาติ เท่าที่ได้ชิมวันนี้เพียง 2 หน้าเท่านั้น ต้องบอกเลยว่า อร่อยค่ะ แป้งไม่หนาและไม่บางจนเกินไป ท๊อปปิ้งใส่มาเต็ม และที่ชอบคือตรงขอบของพิซซ่าไม่แข็ง สามารถทานได้หมดทั้งชิ้น ประทับใจตรงนี้เลยค่ะ (4/5)

- ไลน์พาสต้า พาสต้าของร้านมีอยู่ด้วยกัน 3 อย่าง คือ สปาเก็ตตี้ผัดขี้เมา สปาเก็ตตี้ซอสหมู สปาเก็ตตี้กะเพราไก่ เท่าที่ชิมวันนี้ 2 อย่าง โดยรวมชอบสปาเก็ตตี้ผัดขี้เมาค่ะ หอมกลิ่นเครื่องเทศ เผ็ดร้อนนิดๆ ถึงเส้นจะแอบแข็งไปนิดแต่ก็ให้ผ่านค่ะ (4/5)

- ไลน์ของทอด เมนูของทอดหรืออาหารทานเล่นมีหลายอย่างเลยค่ะ อาทิ ไส้กรอกหมู ไส้กรอกอีสาน ไก่สะเต๊ะ ทาโกะยากิ หมูทอด ที่ชิมวันนี้มีไส้กรอกอีสาน ไก่สะเต๊ะ ทาโกะยากิ ชอบไส้กรอกอีสานค่ะ รสชาติเปรี้ยวนิดๆ หอมๆ ช่วยตัดเลี่ยนได้ดีทีเดียวค่ะ (3/5)

- ไลน์ซุป มีให้เลือกด้วยกัน 3 อย่าง ซุปต้มยำ ซุปเห็ด ซุปข้าวโพด ที่ทานวันนี้คือซุปต้มยำ รสชาติจัดจ้านใช้ได้ มีเห็ดนางฟ้าให้เคี้ยวเพลินๆ ตัดเลี่ยนได้ดีเช่นกัน ได้ข้าวสวยซักถ้วยคงจะดี (4/5)

-ไลน์สลัด วันนี้ไม่ได้ทานค่ะ 

- ไลน์เครื่องดื่ม มีชามะนาว ชาเย็น กาแฟเย็น ชานมเย็น น้ำอัดลม น้ำเปล่า และแน่นอนวันนี้ดาวเลือกชามะนาวค่ะ เพราะคิดว่าน่าจะเข้ากันได้ดีกับอาหารแต่ละจานที่ทานวันนี้ค่ะ

- ไลน์ของหวาน เมนูนี้บอกเลยว่า "ห้ามพลาด" ต้องเหลือท้องไว้ทานของหวานด้วยนะคะ ฮันนี่โทสต์อบกันสดใหม่ จานต่อจาน ทางร้านติดป้ายว่าใช้เวลาประมาณ 15 นาที ใครที่จะทานเผื่อเวลาไว้ด้วยก็ดีค่ะ ส่วนรสชาตินั้นต้องบอกเลยว่า อร่อย ไม่แพ้ร้านดังค่ะ โทสต์อบมาร้อนๆกรอบนอก ข้างในชุ่มฉ่ำ หอมเนยสุดๆ ราดไซรัปโปะทับด้วยไอศกรีมวานิลา มีวิปปิ้งครีมด้วย ทานทุกอย่างใน 1 คำอร่อยเข้ากันสุดๆ ห้ามพลาดเลยค่ะ (5/5)

โดยรวมแล้วถือว่าเป็นร้านบุฟเฟ่ต์ที่คุ้มค่าคุ้มราคาจริงๆค่ะ ใครที่ยังไม่เคยลอง แวะมาลองได้ไม่ผิดหวังแน่นอน ค่าอาหารยังไม่รวม sc.10% ค่ะ